Fi stqarrija konġunta, il-Kummissarju Ewropew għall-Kummerċ Cecilia Malmström u r-Rappreżentant tal-Kummerċ tal-Ukraina - il-Viċi Ministru għall-Iżvilupp Ekonomiku u l-Kummerċ Nataliya Mykolska jilqgħu d-dħul fis-seħħ tal-miżuri awtonomi tal-kummerċ tal-Unjoni Ewropea għall-Ukraina fl-1 ta' Ottubru. "Din hija aħbar tajba għall-esportaturi Ukraini. Diversi prodotti agrikoli u industrijali importanti issa se jkollhom aċċess aħjar għas-suq tal-UE, minħabba li jistgħu jiġu esportati mingħajr tariffi. Dan huwa sinjal importanti tal-appoġġ ekonomiku u politiku kontinwu, tanġibbli tal-UE għan-nies tal-Ukraina, il-pajjiż u l-isforzi ta' riforma tiegħu. Ir-Regolament tal-UE dwar il-miżuri awtonomi tal-kummerċ se jżid il-kwantitajiet ta' prodotti agrikoli li l-Ukraina tista' tesporta lejn l-UE skont il-Ftehim ta' Assoċjazzjoni mingħajr ma tħallas dazji doganali. Se jħaffef ukoll l-eliminazzjoni tat-tariffi tal-importazzjoni tal-UE għal diversi prodotti industrijali, kif previst fil-Ftehim t a'Assoċjazzjoni. F'termini ta' prodotti agrikoli, l-Ukrajna se jkollha l-opportunità li tesporta kwantitajiet ikbar ta' qamħ, qamħirrum, xgħir, ħafur u xgħir mitħun oħxon u pritkuni lejn l-UE mingħajr tariffi doganali. Il-proposta toħloq opportunitajiet biex jiġu esportati ammonti akbar ta' tadam ipproċessat, għasel naturali u meraq tal-għeneb mingħajr dazju lejn l-UE. Dawn il-preferenzi kummerċjali se jibbenefikaw ukoll lis-setturi industrijali, pereżempju produtturi Ukraini ta' lbies tas-saqajn, fertilizzanti, prodotti tal-aluminju u prodotti elettroniċi għall-konsumatur. Aħna nilqgħu l-effetti pożittivi tal-Ftehim ta' Assoċjazzjoni tal-UE-Ukraina u ż-Żona ta' Kummerċ Ħieles Profonda u Komprensiva tagħha (DCFTA), li tikkostitwixxi pjan għar-riforma u trawwem il-kummerċ u l-investiment. Fl-ewwel nofs ta' din is-sena - skont Eurostat - il-kummerċ f'merkanzija bejn l-UE u l-Ukraina żdied bi 23% u l-UE tkompli ssaħħaħ il-pożizzjoni tagħha bħala l-ewwel sieħeb kummerċjali tal-Ukraina. B'mod ġenerali, l-Unjoni Ewropea tammonta għal madwar 40% tal-esportazzjonijiet totali tal-Ukraina u ninsabu konvinti li dan il-ftuħ kummerċjali addizzjonali jagħti spinta ulterjuri fit-trawwim ta' rabtiet kummerċjali qawwija bejn l-UE u l-Ukrajna, u jappoġġja aktar espansjoni tal-esportazzjonijiet Ukraini lejn l-UE, wara r-restrizzjonijiet kummerċjali imposti mir-Russja. L-UE u l-Ukrajna jkomplu jaħdmu biex jiżguraw l-opportunitajiet u l-benefiċċji għan-negozju tal-UE u tal-Ukraina fil-qafas tad-DCFTA". Liberalizzazzjonijiet addizzjonali għax-xgħir, il-qamħ u l-qamħirrum se jibdew japplikaw mill-1 ta' Jannar 2018.